Predkladacia správa

           Návrh na zrušenie niektorých úloh z uznesení vlády SR predkladá Ministerstvo
vnútra SR na rokovanie vlády SR ako iniciatívny materiál.

Ministerstvo vnútra SR prehodnotilo z hľadiska vecného, chronologického a z hľadiska aktuálnosti jednotlivé úlohy z uznesení vlády SR, ktoré má v evidencii. Niektoré z evidovaných uznesení sa stali neaktuálnymi alebo boli v sledovanom období prijaté duplicitne, alebo ich obsah bol premietnutý do právneho poriadku Slovenskej republiky. 

Ďalším dôvodom na predloženie návrhu na zrušenie niektorých úloh z uznesení vlády SR je aj vytváranie projektu „Digitálna vláda“, v ktorom sa predpokladá predkladanie návrhov uznesení vlády SR, ich schvaľovanie a kontrola s využitím výpočtovej techniky. Značné množstvo už existujúcich  úloh s nejednoznačne určenými termínmi (napríklad priebežne, trvale a podobne) by v budúcnosti  mohlo spôsobiť, že výpočtový systém ich nebude schopný triediť podľa termínov plnenia, zodpovedných osôb, prípadne podľa iných triediacich znakov, z čoho vyplynú negatívne dôsledky na funkčnosť projektu z hľadiska informovania vlády o ich plnení.
 		
            Návrh na zrušenie  obsahuje informáciu o čísle,  znení a predkladateľovi uznesenia vlády SR ako aj o čísle, gestorovi a znení úlohy navrhovanej na zrušenie, termíne úlohy  a odôvodnení návrhu na jej zrušenie.

	Ministerstvo vnútra SR navrhuje na zrušenie celkom  256 úloh.

Materiál prešiel medzirezortným pripomienkovým konaním. Zásadnú pripomienku uplatnilo Ministerstvo financií Slovenskej republiky, ktorá bola akceptovaná. Taktiež všetky opodstatnené odporúčajúce pripomienky boli do materiálu zapracované.            

Predkladaný materiál nemá finančný, ekonomický, environmentálny vplyv, vplyv 
na zamestnanosť ani podnikateľské prostredie.
 
Materiál sa predkladá na rokovanie vlády SR bez rozporov.